สลากฯเข้ม โก่งราคา ยึดโควตา
สลากฯ เล็งทำสัญญาผู้ค้ารายย่อยใหม่ ขายเกินราคาสั่งยึดโควตา ตั้งเป้าล้างผู้ค้าผิดสัญญา 1 หมื่นราย พร้อมเลื่อนวันรับสลากออกไปอีก 5 วันลดการรวมชุด
3 พ.ย. 2559

สลากฯ เล็งทำสัญญาผู้ค้ารายย่อยใหม่ ขายเกินราคาสั่งยึดโควตา ตั้งเป้าล้างผู้ค้าผิดสัญญา 1 หมื่นราย พร้อมเลื่อนวันรับสลากออกไปอีก 5 วันลดการรวมชุด
พ.ท.หนุน ศันสนาคม กรรมการสลากกินแบ่งรัฐบาล เปิดเผยว่า ในวันที่ 19-25 พ.ย.นี้ สำนักงานสลากฯ จะเรียกผู้ค้าสลากกินแบ่งรัฐบาล (ลอตเตอรี่) รายย่อยประมาณ 7 หมื่นราย หรือคิดเป็น 85% ของจำนวนสลากที่จำหน่ายอยู่งวดละ 60 ล้านฉบับคู่ มาทำสัญญาใหม่มีระยะเวลา 6 เดือน ตั้งแต่วันที่ 16 ธ.ค. 2559-1 มิ.ย. 2560 โดยได้ปรับเงื่อนไขกำหนดว่าหากผู้ค้ามีการขายสลากเกินราคา หรือนำไปขายรวมชุด หรือไม่ได้มีการจำหน่ายสลากเอง จะยกเลิกสัญญาจำหน่าย ตั้งเป้าหมายเรียกคืนสลากจากผู้ค้าที่ทำผิดสัญญาประมาณ 1 หมื่นราย หรือคิดเป็นสลาก 5 ล้านฉบับคู่
ทั้งนี้ ปัจจุบันมีสลากอยู่ในระบบทั้งสิ้น 60 ล้านฉบับคู่ แบ่งเป็นมูลนิธิ องค์กร สมาคมคนพิการที่มีอยู่ 900 องค์กร มีสัดส่วน 15.67% รายย่อย 7 หมื่นรายคิดเป็น 85% แบ่งเป็นผู้ค้าที่ได้รับโควตา 28.39% และผู้ค้ารายย่อย ผ่านโครงการสั่งซื้อ-สั่งจอง ลอตเตอรี่ ล่วงหน้ากับธนาคารกรุงไทยอีก 55.94% ยอมรับว่าปัญหาการขายสลากเกินราคาส่วนใหญ่มาจากผู้ค้ารายย่อย ทำให้สำนักงานสลากฯ ต้องปรับเปลี่ยนสัญญาให้ชัดเจนและครอบคลุม
“หากไม่ได้ขายเอง หรือนำไปขายส่งต่ออยู่ในมือคนอื่น หรือนำไปรวมชุด และขายเกินราคา จะถือว่าผู้ค้ารายย่อยทำผิดสัญญาจะถูกยกเลิกสัญญาทันทีโดยไม่มีข้อยกเว้น รวมทั้งประสานทีมเฉพาะกิจ ทั้งเจ้าหน้าที่ตำรวจ ทหาร ลงพื้นที่ตรวจสอบทั่วประเทศอย่างเข้มข้น หากพบเจอจะถูกดำเนินการตามคำสั่งคณะรักษาความสงบแห่งชาติ (คสช.) กำหนดไว้ โดยมีโทษจำคุก 1 เดือน ปรับไม่เกิน 1 หมื่นบาท หรือทั้งจำทั้งปรับ” พ.ท.หนุน กล่าว
พล.ต.ฉลองรัฐ นาคอาทิตย์ ผู้อำนวยการสำนักงานสลากฯ กล่าวว่า ​สำนักงานสลากฯ ได้ปรับวันรับสลากจอง โดยเลื่อนให้ช้าลงอีก 5 วัน จากปกติรับสลากจองวันที่ 2, 17 เปลี่ยนเป็นวันที่ 7, 22 เพื่อให้มีเวลาจำหน่ายน้อยลง อาจจะช่วยแก้ไขปัญหาในการรวมชุด และขายส่ง
ทั้งนี้ ยอมรับว่าช่วง 3 เดือนที่ผ่านมามีการร้องเรียนขายลอตเตอรี่เกินราคา​ผ่านคอลเซ็นเตอร์มากกว่า 1,295 ราย ที่มีการขายเกินราคากว่า 80 บาท หลายช่วงราคาตั้งแต่คู่ละ 100-120 บาท รวมทั้งนำสลากมารวมชุดที่มีตั้งแต่ 3-15 ฉบับคู่ โดยได้ลงพื้นที่ตรวจสอบและจับกุมแล้วกว่า 487 ราย ซึ่งสำนักงานสลากฯ ได้ยกเลิกสัญญาระบบโควตาแล้ว 153 ราย และตัดสิทธิผ่านโครงการสั่งซื้อ-สั่งจองสลากล่วงหน้า ผ่านธนาคารกรุงไทย 57 ราย โดยไม่มีโอกาสรับลอตเตอรี่ไปจำหน่ายได้อีก ส่วนที่เหลือจะถูกขึ้นบัญชีดำไว้ และห้ามเข้ามาเกี่ยวข้องกับสำนักงานสลากฯ